text: Margrethe Vestager mødes med frikommuner
  07 april 2014 kl. 14.28
  Konference: Mandag mødes de ni danske frikommuner med Margrethe Vestager for at debattere frikommuneforsøget.
  Mandag er Vejle vært for en konference om frikommuner, som økonomi- og indenrigsminister Margrethe Vestager deltager i.
  På konferencen skal de ni frikommuner blive klogere på fordele og ulemper ved at være en frikommune.
  Frikommunerne er et forsøg, der begyndte i 2012, og som Vejle, Fredericia og syv andre kommuner i landet deltager i. Frikommunerne har en højere grad af selvstyre end andre kommuner - en af de største friheder er, at kommunerne kan slippe for en stor del af det bureaukratiske arbejde.
  - Med konferencen ønsker vi at sætte fokus på de foreløbige erfaringer, vi har gjort os som frikommune, fortæller borgmester Arne Sigtenbjerggaard (V).
  -Vi skal diskutere, hvad det er for eksperimenter, der for alvor har sat en ny dagsorden og lettet dagligdagen for vores borgere og for vores virksomheder, siger borgmesteren om konferencen.
  Frikommuneforsøget løber frem til 2015. Borgmesteren håber, at der til den tid vil være politisk stemning for at lade 98 kommuner blive frikommuner.
  